b"\n_START_ARTICLE_\nThomas Holcomb\n_START_SECTION_\n\xc5\xbdivljenjepis\n_START_PARAGRAPH_\nThomas Holcomb je bil rojen 5. avgusta 1879 v New Castlu (Delaware). V doma\xc4\x8dem kraju je obskoval zasebne \xc5\xa1ole, dokler se ni dru\xc5\xbeina leta 1893 preselila v Washington, D.C. Tu je 1897 kon\xc4\x8dal srednjo \xc5\xa1olo\xc2\xa0\xc2\xbbWestern High School\xc2\xab._NEWLINE_13. aprila 1900 je vstopil v Korpus mornari\xc5\xa1ke pehote Zdru\xc5\xbeenih dr\xc5\xbeav Amerike kot poro\xc4\x8dnik._NEWLINE_Od septembra 1902 do aprila 1903 je slu\xc5\xbeil v marinski \xc4\x8deti, ki je bila dodeljena Severnoatlantski floti. Od aprila 1904 do avgusta 1905 ter od oktobra do novembra 1906 je bil name\xc5\xa1\xc4\x8den na Filipinih._NEWLINE_Od septembra 1905 do septembra 1906 ter od decembra 1908 do julija 1910 je bil na Kitajskem. Delo na Kitajskem (\xc5\xa1tudij kitaj\xc5\xa1\xc4\x8dine) je nadaljeval do maja 1911 kot ata\xc5\xa1e pri osebju ministra ZDA. Decembra 1911 je bil spet poslan nazaj na Kitajsko, da je nadaljeval \xc5\xa1tudij; tu je ostal do maja 1914._NEWLINE_Od oktobra 1914 do avgusta 1917 je opravljal dol\xc5\xbenost in\xc5\xa1pektorja streljanja v tar\xc4\x8do (strelskega urjenja) KMP ZDA._NEWLINE_Od avgusta 1917 do januarja 1918 je poveljeval 2. bataljonu 6. marinskega polka v marinski voja\xc5\xa1nici Quantico (Virginija). Od februarja 1918 do julija naslednjega leta je slu\xc5\xbeil v sestavi Ameri\xc5\xa1ke ekspedicijske sile (AEF) v Franciji. 2. bataljonu je poveljeval do avgusta 1918 in bil hkrati tudi namestnik poveljnika 6. marinskega polka._NEWLINE_Od septembra 1922 do junija 1924 je poveljeval marinski voja\xc5\xa1nici Naval Station, Guantanamo Bay (Kuba); po vrnitvi v ZDA je bil napoten na Command and General Staff School of the Army (Fort Leavenworth, Kansas). Ko je junija 1925 kon\xc4\x8dal \xc5\xa1olanje kot odli\xc4\x8den diplomiranec, je bil preme\xc5\xa1\xc4\x8den v HQMC, kjer je delal na Oddelku za operacije in urjenje; tu je ostal do junija 1927._NEWLINE_Od avgusta 1927 do februarja 1930 je poveljeval marinskemu odredu v Pekingu (Kitajska). Junija 1930 je bil sprejet na vi\xc5\xa1ji te\xc4\x8daj Naval War College, ki ga je kon\xc4\x8dal junija 1931. Takoj je bil poslan na Army War College, ki ga je uspe\xc5\xa1no kon\xc4\x8dal leto pozneje._NEWLINE_Od junija 1932 do janurja 1935 je bil preme\xc5\xa1\xc4\x8den v Pisarno za pomorske operacije, Oddelek za vojno mornarico ZDA. Februarja 1935 je prevzel dol\xc5\xbenost komandanta \xc5\xa0ol KMP ZDA (Quantico), ki jo je opravljal do novembra 1936._NEWLINE_1. decembra 1935 je postal komandant Korpusa mornari\xc5\xa1ke pehote Zdru\xc5\xbeenih dr\xc5\xbeav Amerike._NEWLINE_\xc4\x8ceprav je 5. avgusta 1943 dosegel starostno omejitev, ga je Roosevelt \xc5\xa1e naprej imenoval za komandanta. V \xc4\x8dasu njegovega mandata je pove\xc4\x8dal \xc5\xa1tevilo pripadnikov iz 16.000 na 300.000. Po skoraj 44 letih slu\xc5\xbeenja se je upokojil 1. januarja 1944 in bil hkrati kot prvi marinec povi\xc5\xa1an v generala._NEWLINE_9. marca 1944 ga je predsednik ZDA Franklin D. Roosevelt postavil za veleposlanika ZDA v Ju\xc5\xbenoafri\xc5\xa1ki republiki. 15. junija 1948 je podal odpoved in se naselil v St. Mary's City (Maryland), kjer je vodil dru\xc5\xbeinsko kmetijo do 1956, nakar se je preselil v Chevy Chase (Maryland). 1962 se je preselil v Washington, D.C. Poleti 1964 je resno zbolel, nakar se je vrnil v rodni New Castle._NEWLINE_24. maja 1965 je umrl v svojem rojstnem kraju in bil pokopan na pokopali\xc5\xa1\xc4\x8du Arlington."